ໃນລະຫວ່າງວັນທີ 2-4 ສິງຫາ 2022 ຢູ່ຫ້ອງປະຊຸມໃຫຍ່ຫ້ອງວ່າການແຂວງ ໄດ້ເປີດກອງປະຊຸມສະໄໝສາມັນ ເທື່ອທີ 3 ຂອງສະພາປະຊາຊົນແຂວວງ ຊຽງຂວາງ ຊຸດທີ II ໂດຍການເປັນປະທານ ຂອງທ່ານ ບຸນໂຮມ ເທດທານີ ຮອງເລຂາພັກແຂວງ ປະທານສະພາປະຊາຊົນແຂວງ, ໂດຍການໃຫ້ກຽດເຂົ້າຮ່ວມຂອງທ່ານ ບຸນຈັນ ສີວົງພັນ ກໍາມະການສູນກາງພັກ ເລຂາພັກແຂວງ ເຈົ້າແຂວງໆຊຽງຂວາງ, ມີບັນດາທ່ານການນຳ, ອະດີດການນຳພັກ-ລັດ, ສະມາຊິກສະພາແຫ່ງຊາດ ປະຈຳເຂດເລືອກຕັ້ງທີ 9, ສະມາຊິກສະພາປະຊາຊົນແຂວງ, ຄະນະປະຈໍາພັກແຂວງ,ຫົວໜ້າພະແນກ, ອົງການລັດທຽບເທົ່າພະແນກ, ແນວລາວສ້າງຊາດ, ອົງການຈັດຕັ້ງຕັ້ງມະຫາຊົນ, ສະຫະພັນນັກຮົບເກົ່າ, ກອງບັນຊາການທະຫານແຂວງ, ກອງບັນຊາການປ້ອງກັນຄວາມສະຫງົບແຂວງ, ສະຖາບັນການສຶກສາ, ລັດວິສາຫະກິດພາຍໃນແຂວງ ແລະ ນັກທຸລະກິດຂອງແຂວງ ເຂົ້າຮ່ວມ.
ກອງປະຊຸມສະໄໝສາມັນ ເທື່ອທີ 3 ຂອງສະພາປະຊາຊົນແຂວງຊຸດທີII ຄັ້ງນີ້; ໄດ້ຮັບຟັງ: ບົດລາຍງານໂດຍສັງເຂບຂອງທ່ານເຈົ້າແຂວງກ່ຽວກັບສະພາບພົ້ນເດັ່ນໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2022, ບົດລາຍງານກ່ຽວກັບການຈັດຕັ້ງປະຕິບັດແຜນການລົງທຶນແຫ່ງລັດ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2022, ບົດລາຍງານກ່ຽວກັບການຈັດຕັ້ງປະຕິບັດແຜນງົບປະມານແຫ່ງລັດຂັ້ນແຂວງ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2022, ບົດລາຍງານ ການຈັດຕັ້ງປະຕິບັດເປົ້າໝາຍການພັດທະນາແບບຍຶນຍົງ(SDGs) ຂອງພະແນກສຶກສາທິການແລະກິລາ,ບົດລາຍງານ ການຈັດຕັ້ງປະຕິບັດເປົ້າໝາຍການພັດທະນາແບບຍຶນຍົງ(SDGs) ຂອງພະແນກສາທາລະນະສຸກ, ບົດລາຍງານ ການຈັດຕັ້ງປະຕິບັດແຜນການທ່ອງທ່ຽວຕິດພັນກັບການປ້ອງກັນແລະຄວບຄຸມ, ສະກັດກັ້ນການແຜ່ລະບາດຂອງພະຍາດໂຄວິດ19,
ບົດລາຍງານຄວາມຄືບໜ້າໃນການຈັດຕັ້ງປະຕິບັດວາລະແຫ່ງຊາດວ່າດ້ວຍການແກ້ໄຂຄວາມ ຫຍຸ້ງຍາກທາງດ້ານເສດຖະກິດ-ການເງິນ, ບົດລາຍງານຄວາມຄືບໜ້າໃນການຈັດຕັ້ງປະຕິບັດວາລະແຫ່ງຊາດວ່າດ້ວຍການແກ້ໄຂບັນຫາຢາເສບຕິດ, ບົດລາຍງານວຽກງານການປັບປຸງກົງຈັກການຈັດຕັ້ງຂອງອົງການປົກຄອງແຂວງ, ບົດລາຍງານການກະກຽມຄວາມພ້ອມເປັນເຈົ້າພາບງານມະຫາກຳກິລາແຫ່ງຊາດຄັ້ງທີ XI, ບົດລາຍງານຂອງຄະນະປະຈຳສະພາປະຊາຊົນແຂວງກ່ຽວກັບການເຄື່ອນໄຫວວຽກງານໃນໄລຍະແຕ່ກອງປະຊຸມສະໄໝສາມັນ ເທື່ອທີ 2 ຫາກອງປະຊຸມສະໄໝສາມັນເທື່ອທີ 3 ແລະ ທິດທາງແຜນການ ຮອດກອງປະຊຸມສະໄໝສາມັນ ເທື່ອທີ 4 ຂອງສະພາປະຊາຊົນແຂວງຊຸດທີ II ໃນທ້າຍປີ 2022, ນອກຈາກນີ້ຍັງຈະໄດ້ພິຈາລະນາ ແລະຮັບຮອງເອົານິຕິກຳໃຕ້ກົດໝາຍ 1 ສະບັບຄື: ຂໍ້ຕົກລົງວ່າດ້ວຍການສົ່ງເສີມ, ຄຸ້ມຄອງການລົງທຶນພາຍໃນແລະຕ່າງປະເທດ; ໃນວາລະດໍາເນີນກອງປະຊຸມບັນດາຄະນະປະຈໍາສະພາປະຊາຊົນແຂວບັງໄດ້ປະກອບຄໍາເຫັນໃສ່ບົດລາຍງານການເຄື່ອນໄຫວວຽກງານຂອງແຕ່ລະພາກສ່ວນ. ຕະຫຼອດໄລຍະການດຳເນີນກອງປະຊຸມ ເຫັນວ່າບັນດາທ່ານສະມາຊິກສະພາແຫ່ງຊາດ ປະຈຳເຂດເລືອກຕັ້ງທີ 9 ແລະ ສະມາຊິກສະພາປະຊາຊົນແຂວງ ໄດ້ຍົກສູງຄວາມຮັບຜິດຊອບຕໍ່ໜ້າທີ່ການເມືອງຂອງຕົນ, ສຸມສະຕິປັນຍາຄົ້ນຄ້ວາ, ປະກອບຄຳຄິດເຫັນ ແລະຕັ້ງຄຳຊັກຖາມຢ່າງກົງໄປກົງມາ, ຖືກຕ້ອງ, ສອດຄ່ອງກັບສະພາບຕົວຈິງ
ໃນຕອນທ້າຍຂອງກອງປະຊຸມ ທ່ານ ບຸນໂຮມ ເທດທານີ ໄດ້ມີຄໍາເຫັນໂອ້ລົມຕໍ່ທີ່ປະຊຸມ ເຊິ່ງທ່ານໄດ້ຮຽກຮ້ອງມາຍັງອົງການປົກຄອງແຂວງ ເອົາໃຈໃສ່ຊີ້ນຳທຸກຂົງເຂດວຽກງານ, ພ້ອມກັນຈັດຕັ້ງປະຕິບັດບັນດາມະຕິແລະບັນດາຄາດໝາຍຕ່າງໆທີ່ວາງໄວ້ໃຫ້ສຳເລັດ. ຄຽງຄູ່ກັນນັ້ນ, ຄະນະປະຈຳສະພາປະຊາຊົນແຂວງ, ສະມາຊິກສະພາແຫ່ງຊາດປະຈຳເຂດເລືອກຕັ້ງ, ສະມາຊິກສະພາປະຊາຊົນແຂວງຕ້ອງສືບຕໍ່ຊຸກຍູ້, ຕິດຕາມກວດກາທຸກຂົງເຂດວຽກງານ ເພື່ອໃຫ້ບັນລຸຕາມຄາດໝາຍທີ່ວາງໄວ້, ຍັງຮຽກຮ້ອງມາຍັງບັນດາທ່ານຜູ້ແທນກອງປະຊຸມຈົ່ງພ້ອມກັນຈັດຕັ້ງປະຕິບັດພາລະບົດບາດ, ສິດ-ໜ້າທີ່ ແລະພັນທະຂອງຕົນດ້ວຍຄວາມຮັບຜິດຊອບສູງ, ເພື່ອຮັບປະກັນໃຫ້ແຂວງສືບຕໍ່ມີສະຖຽນລະພາບທາງດ້ານການເມືອງ, ສັງຄົມມີຄວາມສະຫງົບເປັນລະບຽບຮຽບຮ້ອຍເສດຖະກິດຂະຫຍາຍຕົວຢ່າງຕໍ່ເນື່ອງ.
ສະພາປະຊາຊົນແຂວງຊຽງຂວາງ
ຂ່າວໂດຍ: ນາງສຸກສະຫວັນ ອິນທະແສງ